https://dobrichrs.root.bg/2018/05/g/03634517/30941718.htm
 Резюме. ДаллБогг предявява обичайните искове за прогласяване нищожност на договор ЗЗГОА. Има ПТП в Румъния. Ответникът възразява, че не е поставено лице, а собственик на автомобила, че не го е давал на трети лица и че лично го е управлявал при ПТП-то в Румъния. ДаллБогг представя в съда доказателства за заявена от страна на пострадалото лице претенция за имуществено обезщетение. Съдът отхвърля исковете му. 
Най-важното от съдебното решение:
“В хода на делото ответникът чрез упълномощен адвокат заявява оспорване основателността на предявените искове. Оспорват се изложените в исковата молба твърдения. Ответникът е сключил процесния договор за застраховка „Гражданска отговорност“. Само той е управлявал застрахования автомобил, като не го е предоставял на на трети лица. При настъпване на ПТП в Румъния автомобила е бил управляван също от ответника.”  
‘Застрахователното дружество е представило доказателства за настъпило в гр.Сибиу, Румъния на 10.03.2017г. ПТП с участието на застрахования автомобил, управляван от ответника А.С., както и за заявена пред него от страна на пострадалото лице претенция за имуществено обезщетение.”
Р  Е  Ш  Е  Н  И  Е
     №______
 16 май 2018г., гр.Добрич
В  И М Е Т О  Н А   Н А Р О Д А
    ДОБРИЧКИЯТ РАЙОНЕН СЪД ГРАЖДАНСКА КОЛЕГИЯ в публично съдебно заседание на седемнадесети април през две хиляди и осемнадесета година в състав:
                                            

       ПРЕДСЕДАТЕЛ : ПАВЛИНА ПАСКАЛЕВА
            
    При участието на секретаря РУМЯНА РАДЕВА разгледа докладваното от районния съдия гр.д. №3309 по описа на ДРС за 2017г. и за да се произнесе, взе предвид следното:
Производството е образувано по предявени от „Застрахователно акционерно дружество ДАЛЛБОГГ: ЖИВОТ И ЗДРАВЕ“ АД, ЕИК 200299615, със седалище и адрес на управление  гр.София, бул.”Г.М.Димитров” №1 срещу А.А. С., ЕГН ********** ***, в.з.”Лозята” 3 път 10 искове с правно основание чл.42 в.вр.чл.26, ал.2, пр.2-ро ЗЗД, чл.26, ал.1, пр.1-во, 2-ро и 3-то ЗЗД, чл.26, ал.2, пр.3-то ЗЗД, чл.26, ал.2, пр.4-то ЗЗД, чл.26, ал.2, пр.5-то ЗЗД,  чл.349 от КЗ, чл.29, ал.1 ЗЗД и чл.124, ал.1 ГПК за прогласяването на нищожността на застрахователен договор, обективиран в застрахователна полица №BG/30/116002951356, издадена на 17.11.2016г. от ищцовото дружество и с посочен застрахован А.А. С., поради липса на представителна власт – липса на съгласие и при условията на евентуалност поради противоречие със закона, заобикаляне на закона, противоречие с добрите нрави, липса на предписаната от закона форма, липса на основание, липса на застрахователен интерес; поради привидност – сключен при условията на персонална симулация /подставено лице/ и за обявяване  унищожаемостта на същия застрахователен договор поради извършването на измамливи действия с цел извличането на облаги и причиняването на вреди. Претендират се и сторените по делото разноски. 
Исковете се основават на следните обстоятелства: На дата 17.11.2016г. е сключен застрахователен договор за задължителна застраховка „Гражданска отговорност” на автомобилистите между ответника и ищцовото застрахователно дружество за автомобил марка Ауди модел А3, с рег.№ ТХ4055АК, обективиран в застрахователна полица №BG/30/116002951356, в която като обичаен водач е посочен румънски гражданин. Веднага след сключване на договора автомобилът напуска територията на Р България и е във фактическа власт на трети лица – румънски граждани. Няма данни ответникът да е бил собственик на автомобила и той да е бил в негова фактическа власт. Ищецът твърди, че ответникът е извършвал забранена от закона дейност по изнасяне от България в Румъния на застраховани автомобили с цел избягване на високи премии и такси чрез поредица от привидни и прикрити сделки. Като обстоятелства, обуславящи правния интерес от предявяване на установителните искове, са въведени следните доводи: при настъпване на застрахователно събитие във връзка с процесния застрахователен договор, може да се породи основание за ангажиране отговорността на ищеца в качеството му на застраховател.
По иска за нищожност поради липса на съгласие твърдението е, че договорът не е подписан от застрахования – ответника.
По иска за нищожност поради противоречие със закона твърдението е, че неуведомяването на застрахователя за обстоятелства, свързани с действителния собственик и ползвател на автомобила, които имат съществено значение при вземането на решение за встъпване в облигационно отношение и при преценката за реалния размер на застрахователния риск, съставлява нарушение на закона, водещо до нищожност на договора.
По иска за нищожност поради заобикаляне на закона твърдението е, че ответникът е придобил привидно собствеността върху МПС с цел да набави неправомерна облага за себе си и за трети лица – румънски граждани, като спомогне избягването на данъчно облагане в Румъния и така способства за ощетяване на българския застраховател – чрез привидно правомерни средства преследва една забранена цел. Ответникът привидно е придобил собствеността върху автомобила, за да го регистрира на свое име и след като сключи договор за застраховка, да го прехвърли с договор или да го предаде фактически с пълномощно на румънския гражданин. Последният (скрит собственик) управлявал автомобила в Ръмъния. 
По иска за нищожност поради противоречие с добрите нрави твърдението е, че противоречат на добрите нрави в търговския оборот действията на ответника, насочени към извличане на облаги за себе си и за трети лица чрез спестяване на значително по-високите данъци и такси, дължими в Румъния, както и към нанасяне на вреди на застрахователните дружества. 
По иска за нищожност поради липса на основание твърдението е, че типичната и непосредствена цел в конкретния случай не е сключване на договор с цел застрахователна закрила (каузата на договора за застраховка), тъй като още при сключването на договора е ясно, че такава нужда няма – друг е действителният собственик, респективно ползвател. 
По иска за нищожност поради липса на предписаната от закона форма твърдението е, че договорът за застраховка е строго формален и липсата на предвидените в закона реквизити (чл.345 от КЗ) обуславят неговата нищожност.
По иска за нищожност поради липса на застрахователен интерес твърдението е, че интересът на ответника в случая е бил да подготви чрез сключването на полицата прехвърлянето на автомобила, както и да създаде възможност за себе си и за трети лица да извлекат облага от застрахованото имущество, на което е фиктивен собственик. Отрича се принадлежността на правото на собственост върху МПС в лицето на ответника, който е само привиден собственик с цел регистрация като условие за възникване на застрахователен интерес. 
По иска за нищожност поради привидност на застрахователния договор при условията на персонална симулация (подставено лице) твърдението е, че ответникът е подствено лице – привидно застрахован, чиято цел е набавянето на облаги за себе си и за трети лица.
По иска за унищожаемост поради измама твърдението е за извършването от ответника на измамливи действия с цел извличането на облаги и причиняването на вреди.
В срока по чл. 131 от ГПК ответникът редовно уведомен, не е представил писмен отговор. В хода на делото ответникът чрез упълномощен адвокат заявява оспорване основателността на предявените искове. Оспорват се изложените в исковата молба твърдения. Ответникът е сключил процесния договор за застраховка „Гражданска отговорност“. Само той е управлявал застрахования автомобил, като не го е предоставял на на трети лица. При настъпване на ПТП в Румъния автомобила е бил управляван също от ответника. 
Районният съд, съобразявайки становището на страните, събраните по делото доказателства по вътрешно убеждение и приложимия закон прие за установено от фактическа и правна страна, следното:
На дата 17.11.2016г. в град Добрич е съставена застрахователна полица №BG/30/116002951356, стикер на Гаранционен фонд №53887849, зелена карта №385706, обективираща сключен договор за задължителна застраховка „Гражданска отговорност“ на автомобилистите за автомобил марка Ауди  модел А3, с рег.№ ТХ4055АК,  със срок на валидност 17.11.2016г. – 17.11.2017г. Договорът е сключен с посредничеството на „Сис Брокер“ ООД. Застрахователната премия от 150 лева е намалена с 12% на 132,57 лева. Плащането на общо дължимата по договора сума от 132,57 лева (в т.ч. 11,40 лева за Гаранционен фонд  и такса от 2% върху премията) е разсрочено на две вноски в брой – 79,04 лева на 17.11.2016г. и 67,61 лева на 17.05.2017г. Ищецът не оспорва получаването на двете вноски. В застрахователната полица като собственик на застрахования автомобил е посочен ответникът А.А. С.. Не се установява твърдението на ищеца, че като обичаен водач е вписан румънски гражданин, като липсва отразяване на обичаен водач. Процесният договор  е подписан само от представител на застрахователя. Липсва подпис на застрахован.
От справка в интернет страницата на Гаранционния фонд се установява, че процесната полица е заявена и регистрирана в Гаранционния фонд.
Застрахователното дружество е представило доказателства за настъпило в гр.Сибиу, Румъния на 10.03.2017г. ПТП с участието на застрахования автомобил, управляван от ответника А.С., както и за заявена пред него от страна на пострадалото лице претенция за имуществено обезщетение.
Исковете за установяване по съдебен ред на недействителността на договор (нищожност и унищожаемост), предявени от една от страните по оспореното правоотношение, са допустими. Интересът на ищеца от съдебното прогласяване невалидността на задължителната застраховка „Гражданска отговорност“ е допълнително обоснован и предвид представените по делото доказателства за настъпило в срока на действие на договора  застрахователно събитие и предявена към застрахователя претенция за обезщетение.
            Евентуално съединените искове ще бъдат разгледани от съда в последователността, която следва от самия закон съобразно тежестта на заявения порок (първо основанията за нищожност в поредността по чл. 26 от ЗЗД, след това особеното основание за нищожност по чл. 349, ал.2 от КЗ и накрая основанието за унищожаемост по чл. 29, ал.1 от ЗЗД - така Решение №97/08.02.2013 г. по д. №196/2011 г. на ВКС, ТК, I т.о.
Договорът за застраховка „Гражданска отговорност на автомобилистите“ е уреден в глава 47 от Кодекса за застраховането, Наредба №49 от 16.10.2014г. за задължителното застраховане по застраховки „Гражданска отговорност на автомобилистите” и „Злополука на пътниците в средствата за обществен превоз” и  ДИРЕКТИВА 2009/103/ЕО НА ЕВРОПЕЙСКИЯ ПАРЛАМЕНТ И НА СЪВЕТА от 16 септември 2009г. относно застраховката „Гражданска отговорност“ при използването на моторни превозни средства и за контрол върху задължението за сключване на такава застраховка. Сключването на застраховка „Гражданска отговорност” на автомобилистите е задължително - чл.483, ал.1 от КЗ. Договорът за застраховка „Гражданска отговорност” на автомобилистите може да се сключи, както от собственика на автомобила, така и от всяко трето лице, различно от собственика - чл.483 ал.1 т.1 от КЗ. По задължителната застраховка „Гражданска отговорност” на автомобилистите застраховани са собственикът, ползвателят и държателят на моторното превозно средство, за което е налице валидно сключен застрахователен договор, както и всяко лице, което извършва фактически действия по управлението или ползването на моторното превозно средство на законно основание. Не е необходимо водачът да притежава изрично писмено пълномощно от лицата по изречение първо за управлението или ползването на моторното превозно средство - чл. 477, ал.2 от КЗ. Застрахователният договор за задължителна застраховка „Гражданска отговорност” на автомобилистите покрива отговорността на застрахованите за вреди, причинени на територията на държава членка на Европейския съюз, или друга държава – членка по смисъла на чл. 480, ал.1 от КЗ. Управлението на моторното превозно средство в рамките на територията на държава членка във всеки период в рамките на срока на договора не представлява значително изменение на риска по смисъла на чл. 367 - чл. 480, ал.7 от КЗ. Територията, на която обичайно се намира моторното превозно средство, не се свързва с риска от застрахователно събитие.
Съгласно чл. 485, ал.2 и ал.3 от КЗ, когато неточно обявено или премълчано обстоятелство е оказало въздействие за настъпване на събитието или за увеличаване размера на вредите, застрахователят не може да откаже плащане на увредените лица, нито да намали размера на застрахователното обезщетение.  В случаите на необявени обстоятелства, за които застрахователят писмено е поставил въпрос, той има право в срока по чл.363, ал.1 от КЗ, съответно по чл.364, ал.1 от КЗ, да иска разликата между договорената премия и премията, която съответства на риска при отчитане на необявеното обстоятелство, която е била в сила към датата на сключване на застрахователния договор, съгласно тарифата на застрахователя, заедно с лихвата за забава. Застрахователят уведомява ползвателя на застрахователни услуги за правото си по изречение първо преди сключване на застраховката.
Съгласно чл.491 от КЗ: В случай на промяна в собствеността на застрахованото моторно превозно средство договорът за задължителна застраховка „Гражданска отговорност” на автомобилистите не се прекратява. Застрахователят няма право да прекрати договора за задължителна застраховка „Гражданска отговорност” на автомобилистите при промяна на собствеността на застраховано моторно превозно средство, независимо кога и как е уведомен за това обстоятелство. В този случай с оглед оценка на риска застрахователят има право да иска доплащане на застрахователна премия от приобретателя.
По иска с правно основание чл.26, ал.1, пр.1 от ЗЗД – нищожност поради противоречие със закона. Искът е неоснователен.
Противоречието със закона се извежда от твърдяното неуведомяване на застрахователя за обстоятелствата, свързани с действителния собственик и ползвател на автомобила и конкретно за това, че застрахованият автомобил ще се управлява в Румъния от румънски гражданин, които обстоятелства, според ищеца, биха имали съществено значение при вземането на решение за сключване на застрахователния договор и преценката на застрахователния риск. Изложените доводи са изцяло неоснователни. От съдържание на процесната полица не се установяват твърденията на ищеца, че автомобила ще се управлява обичайно не от собственика му, в лицето на ответника, а от трето лице – румънски гражданин. Не се представят и други доказателства по това твърдение. Нещо повече, от представените от ищеца доказателства се установява, че при настъпване на ПТП в Румъния автомобилът е бил управляван от ответника. От друга страна разпоредбата на чл.480, ал.7 от КЗ изрично предвижда, че управлението на моторното превозно средство в рамките на територията на друга държава-членка в рамките на срока на договора не представлява значително изменение на риска. Дори и да се приеме обратното (че управлението на автомобил в посочената страна само по себе си води до увеличаване на застрахователния риск) и да е оказало въздействие за настъпване на събитието или за увеличаване размера на вредите, то съгласно чл.485, ал.2 от КЗ застрахователят няма право да откаже плащане на увредените лица, нито да намали размера на застрахователното обезщетение. Посочените задължения за последния съставляват правните последици на един валиден застрахователен договор. По тази причина следва да се приеме, че неуведомяването на застрахователя за обстоятелството, че автомобилът ще се управлява в Румъния принципно не съставлява основание за нищожност на застрахователния договор на посоченото основание. В разглежданата хипотеза застрахователят, и то само ако е поставил писмен въпрос за обстоятелството, увеличаващо риска, би имал единствено правото по чл. 485, ал.3 от КЗ да иска разликата между договорената премия и премията, която съответства на реално поетия по – голям риск при отчитане на необявеното обстоятелство.
В разпоредбата на чл. 432, ал.2 от КЗ изрично е посочено, че по задължителната застраховка „Гражданска отговорност” на автомобилистите застрахователят не може да прави и възраженията по чл. 363, ал.4, чл. 364, ал.4 и чл. 365, ал.2 от КЗ (т.е. възражението, че не отговаря, тъй като не е бил уведомен за определено обстоятелство, довело до увеличаване на риска, което ако би било обявено, застрахователят не би сключил договора). 
 По иска с правно основание чл.26, ал.1, пр.2 от ЗЗД – нищожност поради заобикаляне на закона. Искът е неоснователен.
Заобикалянето на закона се обосновава с твърдения, че посредством регистрирането на автомоба в страната и предаването му на трето лице – румънски гражданин, който го управлява в Румъния, се увреждали както българските, така и румънските фискални интереси. Нарушенията в дейността по придобиването на автомобила не се отразяват на действителността на договора за застраховка, който в случая е и задължителен по закон. Ищецът няма на разположение подобен иск  за защита на публични, фискални интереси. Заплащането на данък и премия в по-нисък размер от тези, които биха били платени в Румъния (за които твърдения ищецът не ангажира доказателства), също не съставлява основание за нищожност на застрахователния договор поради заобикаляне на закона. Както беше посочено, управлението на автомобила в тази страна или в която и да е друга държава-членка по смисъла на КЗ не съставлява обстоятелство, което води до съществено изменение на риска – чл. 480, ал.7 от КЗ. Разпоредбата на чл. 480, ал.5 от КЗ забранява на застрахователите да изискват под каквато и да било форма допълнителна премия или доплащане на премия във връзка с покритие на гражданската отговорност на автомобилистите извън територията на страната и в рамките на територията на държавите, чиито национални бюра са членове на системата „Зелена карта”. От друга страна следва да се има предвид, че застраховката има действие спрямо превозното средство, с което биха били нанесени евентуални щети на трето лице, а не спрямо конкретното лице, което е сключило застрахователния договор.
По иска с правно основание чл.26, ал.1, пр.3 от ЗЗД – нищожност поради противоречие с добрите нрави. Искът е неоснователен.
Ищецът твърди, че договорът е нищожен на посоченото основание, тъй като мотивът, поради който е бил сключен е свързан с извличане на облаги от ответника и от трето лице – румънски и гражданин, на когото автомобилът бил фактически предаден за управление в чужбина. По делото не се събраха каквито и да е доказателства в подкрепа на това твърдение на ищеца. Както беше посочено по-горе, договорът за застраховка „Гражданска отговорност” на автомобилистите се сключва задължително по силата на закона и поради това сключването му по начало не може да нарушава закона. Поведението на ответника по никакъв начин не накърнява правата на ищеца и той не може да се позовава на него като основание за нищожност на договора.
По иска с правно основание чл.26, ал.2, пр.2 от ЗЗД – нищожност поради липса на съгласие. Искът е неоснователен.
Ищецът твърди, че договорът е нищожен на посоченото основание, тъй като не е сключен от собственика на застрахования автомобил и съответно не е подписан от него. Договорът за застраховка „Гражданска отговорност” на автомобилистите може да се сключи, както от собственика на автомобила, така и от всяко трето лице, различно от собственика - чл. 483, ал.1, т.1 от КЗ. По задължителната застраховка „Гражданска отговорност” на автомобилистите застраховани са собственикът, ползвателят и държателят на моторното превозно средство, за което е налице валидно сключен застрахователен договор, както и всяко лице, което извършва фактически действия по управлението или ползването на моторното превозно средство на законно основание. Не е необходимо водачът да притежава изрично писмено пълномощно от лицата по изречение първо за управлението или ползването на моторното превозно средство - чл. 477, ал.2 от КЗ.
По иска с правно основание чл.26, ал.2, пр.3 от ЗЗД – нищожност поради липса на форма. Искът е неоснователен.
Според разпоредбата на чл. 344, ал.1 от КЗ застрахователният договор се сключва в писмена форма, която форма е установена за неговата валидност. Задължителен реквизит на застрахователния договор са и подписите на страните по него - чл.345, ал.1, т.11 от КЗ. Договорът за застраховка е абсолютна търговска сделка и за него намират приложение общите правила на ЗЗД. Процесната полица е подписана единствено от представител на застрахователя. Следва да се има предвид, че неспазването на законоустановената форма за действителност на търговската сделка не води автоматично до нищожност и това е едно от различията между търговското и гражданско право, където нищожността настъпва независимо от поведението на страните. В търговското право неспазването на формата, за да доведе до нищожност на сделката, изисква по арг. на чл.293, ал.3 от ТЗ оспорване на действителността на сделката. Така тази законова постановка доближава нищожността, поради неспазване на формата за действителност в търговското право до унищожаемостта на сделките по ЗЗД (чл.27 и сл.), т.е. нищожността, при неспазване на изискването за форма на сделката в търговското право, може да бъде преодоляна чрез разпоредбата на чл.293, ал.3 от ТЗ. Следователно застрахователят не може да се позовава на недействителност на договора, ако от поведението му може да се заключи, че не е оспорил незабавно действителността на изявлението на другата страна – такива действия са приемането на плащането на премията, заявяване и регистриране на полицата в Информационния център към Гаранционния фонд, завеждането на щета, във връзка с покрития от процесната застраховка риск – ПТП (в този смисъл е и константната правктика на ВКС, обективирана в Решение № 71 от 22.06.2009г. на ВКС по т. д. № 11/2009г., I т. о., ТК, Решение № 50 от 25.04.2012г. на ВКС по т. д. № 95/2011г., II т. о., ТК и Решение № 115 от 23.07.2013г. на ВКС по т. д. № 348/2012г., I т. о., ТК, Определение № 503 от 05.08.2014г. на ВКС по т. д. № 4438/2013г. ., II т. о., Решение № 25 от 24.07.2017г. на ВКС по т. д. № 3135/2015 г. на II т.о.).           С  оглед на гореизложеното, следва да се приеме, че изискването за форма на застрахователния договор в случая е преодоляно и ищецът не може да се позовава на нищожността на същия. След като застрахователят е обявил в Информационния център една застраховка като действаща за определен период от време (в случая 1 година), той не може да противопостави на третите увредени лица, твърдение за обратното, без да е изпратил уведомление по чл.294, ал.1 от КЗ до центъра за коригиране на периода на действието на застрахователния договор.
По иска с правно основание чл.26, ал.2, пр.4 от ЗЗД – нищожност поради липса на основание. Искът е неоснователен.
Разглеждайки понятието “основание” на сделката от гледна точка на разделянето на правните сделки на каузални и абстрактни, то основанието се дефинира, като типичната и непосредствена правна цел, която се преследва със сключването на сделката. В случая тази цел за застрахования е получаването на застрахователно покритие и възможността да се управлява автомобила законно и без санкции, а основанието за застрахователя е получаване на застрахователната премия. Както многократно беше отбелязано, договорът за застраховка „Гражданска отговорност” на автомобилистите може да се сключи, както от собственика на автомобила, така и от всяко трето лице, различно от собственика, без да е необходимо изрично упълномощаване. Всяко лице, което в качеството си на потенциален водач на моторното превозно средство,  което е регистрирано в Република България и което не е спряно от движение, би могло да бъде застрахован по задължителна застраховка „Гражданска отговорност” на автомобилистите - чл. 477, ал.2 от КЗ.
По иска с правно основание чл.349, ал.2 от КЗ – нищожност поради липса на застрахователен интерес. Искът е неоснователен.
Поставя се въпросът кога е налице застрахователен интерес при задължителната по закон застраховка „Гражданска отговорност” на автомобилистите. Съгласно чл. 349, ал.1 от КЗ застрахователен интерес е правно призната необходимост от защита срещу последиците от възможно застрахователно събитие. Тази правно призната необходимост произтича от чл. 483, ал.1 от КЗ, който сочи, че застраховката „Гражданска отговорност” на автомобилистите е задължителна и че може да бъде сключена от което и да е лице, като не е необходимо застраховащият, нито да е собственик, нито да е водач на автомобила. Общественият интерес при задължителната застраховка „Гражданска отговорност” е свързан с необходимостта да се гарантира защита на всяко трето лице срещу вредите, причинени от използване на моторното превозно средство, а също така от вредите, които произтичат от превозното средство като вещ. Възприемането на становище, че застрахователен интерес има само действителният собственик на застрахования автомобил, не само е в разрез с разпоредбата на чл. 483, ал.1 от КЗ, но би накърнило неправомерно правото на обезщетение на пострадалите от ПТП. Застраховката „Гражданска отговорност” е задължителна, защото има голяма обществена значимост, тъй като защитава интересите на невиновни лица, пострадали при катастрофа.
По иска с правно основание чл.26, ал.2, пр.5 от ЗЗД – нищожност на договора поради привидност като сключен при условията на персонална симулация. Искът е неоснователен. 
Персонална симулация има, когато като страна по сделката е посочено едно лице, но се договаря, че всъщност страна ще е друго лице. Във всички случаи на персонална симулация основен мотив е прикриването на истинската страна по сделката, за което е необходимо и съдействието на явната страна по сделката, т.е. на самия ищец. Процесният случай обаче не е такъв. В случая ответникът е сключил договора и е заплатил застрахователната премия, като единствено липсва негов подпис в полицата. Последното, както вече беше посочено по-горе не води до нищожност. Застраховката „Гражданска отговорност” на автомобилистите има спецификата, че права по застрахователния договор възникват за всички водачи на автомобила, които го ползват, както и за третите лица, увредени при ползването на автомобила.
По иска с правно основание чл.29, ал.1 от ЗЗД – за унищожаване на застрахователния договор поради измама чрез въвеждането на застрахователя в заблуждение. Искът е неоснователен.
Сочи се, че измамните действия на ответника се изразявали в укриване на релевантни обстоятелства, имащи решаващо значение за сключването на застрахователния договор и конкретно на обстоятелството, че автомобилът ще се ползва от лице, различно от ответника и то в чужбина, където според ищеца „размерът на щетите е значително по-висок”. Изложените доводи се опровергават изцяло от доказателствата по делото. Както вече беше посочено, не се събраха доказателства, че автомобилът се е управлявал обичайно от трето лице – румънски гражданин. От представените доказателства се установява, че при настъпване на ПТП в Румъния автомобилът е бил управляван от ответника. Освен това, чл.480, ал.7 от КЗ изрично сочи, че  управлението на МПС в друга страна-членка не се счита за съществено изменение на риска, респ. това основание не може да послужи като основание за унищожаване на процесния договор. Изцяло несъстоятелни са и твърденията на ищеца, че в Румъния размерът на щетите при ПТП многократно надвишава този в България. Въпросът за обезщетението при застрахователно събитие подлежи на самостоятелна преценка във всеки конкретен случай. 
По делото са наведени много доводи във връзка с противоправността на дейността на ответника по регистрация на автомобили на негово име и предоставянето им на чуждестранни граждани. Извън предмета на настоящото дело е законността на този тип дейност. Отделно от това не се установява ответникът да е извършвал регистрация на автомобили на свое име и предоставянето им на трети чуждестранни лица. В случая при настъпване на застрахователно събитие със застрахования автомобил и предявяване на претенция за обезщетение от трети увредени лица, ищецът се позовава на недействителността на договора за застраховка явно единствено с цел  да се освободи от отговорност. Така отговорността се прехвърля на Гаранционния фонд. Съгласно чл. 519 от КЗ Гаранционният фонд извършва плащания в полза на увредените лица за вреди, причинени от неидентифицирано моторно превозно средство, когато виновният водач на моторно превозно средство няма сключена валидна задължителна застраховка „Гражданска отговорност“ на автомобилистите или когато няма сключена задължителна застраховка „Злополука“ на пътниците. 
По изложените съображения всички предявени искове следва да бъдат отхвърлени като неоснователни.
При този изход на спора на ищеца не се следват сторените по делото разноски.
Водим от горното, съдът 
Р    Е   Ш   И  :
               ОТХВЪРЛЯ предявените от „Застрахователно акционерно дружество ДАЛЛБОГГ: ЖИВОТ И ЗДРАВЕ“ АД, ЕИК 200299615, със седалище и адрес на управление  гр.София, бул.”Г.М.Димитров” №1 срещу А.А. С., ЕГН ********** ***, в.з.”Лозята” 3 искове за прогласяването на нищожността на застрахователен договор, обективиран в застрахователна полица №BG/30/116002951356, издадена на 17.11.2016г. от ищцовото дружество и с посочен застрахован А.А. С., поради противоречие със закона, заобикаляне на закона, накърняване на добрите нрави, липса на съгласие, липса на форма, липса на основание, липса на застрахователен интерес, привидност на застрахователния договор поради персонална симулация и за обявяване  унищожаемостта на същия застрахователен договор поради извършването на измамливи действия с цел извличането на облаги и причиняването на вреди.
               Решението подлежи на обжалване в двуседмичен срок от връчването му на страните пред ДОС.
                                РАЙОНЕН СЪДИЯ:
